b'\n_START_ARTICLE_\nVid Kavti\xc4\x8dnik\n_START_SECTION_\nGorenje Velenje\n_START_PARAGRAPH_\nKavti\xc4\x8dnik je med letoma 1995 in 2005 igral za RK Gorenje Velenje. V tem klubu se je uveljavil med najbolj\xc5\xa1e igralce na svoji poziciji. Leta 2003 so osvojili naslov slovenskega pokalnega zmagovalca.\n_START_SECTION_\n2005-09: Kiel\n_START_PARAGRAPH_\nLeta 2005 je od\xc5\xa1el igrati za nem\xc5\xa1ki Kiel, ki je sodil za enega najmo\xc4\x8dnej\xc5\xa1ih evropskih klubov. Zanj je igral med letoma 2005 in 2009 in se veselil \xc5\xa1tevilnih lovorik. Najve\xc4\x8dji uspeh na mednarodni ravni je dosegel leta 2007 z osvojitvijo naslova prvakov evropske Lige prvakov. Na doma\xc4\x8di, nem\xc5\xa1ki sceni je Kiel veljal za najuspe\xc5\xa1nej\xc5\xa1i klub, in to potrdil s \xc5\xa1tirikratnimi zaporednimi dr\xc5\xbeavnimi naslovi med leti 2006 in 2009. Poleg tega so v Nem\xc4\x8diji osvojili \xc5\xa1e trikrat nem\xc5\xa1ki super pokal, in sicer v letih 2005, 2007 in 2008 ter prav tako trikrat nem\xc5\xa1ki pokalni naslov v zaporednih letih 2007, 2008 in 2009. Vsega skupaj je za Kiel v 132 nastopih dosegel 567 zadetkov, od tega 422 iz igre in 145 v izvajanjih kazenskih strelov.\n_START_SECTION_\nOd 2009: Montpellier\n_START_PARAGRAPH_\nOd leta 2009 je \xc4\x8dlan francoskega kluba Montpellier HB, ki je tudi med najmo\xc4\x8dnej\xc5\xa1imi klubi ne samo v Franciji ampak v Evropi nasploh. Z njim je osvojil tri francoske naslove dr\xc5\xbeavnih prvakov v letih 2010, 2011 in 2012. Poleg tega pa \xc5\xa1e naslove pokalnih zmagovalcev v letih 2010, 2012, 2013 in 2016 ter naslove liga\xc5\xa1kega pokala v letih 2010, 2011, 2012, 2014 in 2016.\n_START_SECTION_\nReprezentanca\n_START_PARAGRAPH_\nZa slovensko reprezentanco je nastopil na njenem drugem nastopu na Olimpijskih igrah 2004. Bil je med najbolj\xc5\xa1imi reprezentanti na evropskem prvenstvu leta 2004 v Sloveniji, kjer je z reprezentanco osvojil zgodovinsko srebrno medaljo. Igral je tudi na evropskem prvenstvu 2010. V starosti 32 let je kot eden najizku\xc5\xa1enej\xc5\xa1ih reprezentantov igral na Olimpijskih igrah v Riu leta 2016.\n_START_SECTION_\nKapetan izbrane vrste\n_START_PARAGRAPH_\nPo koncu reprezentan\xc4\x8dne kariere Uro\xc5\xa1a Zormana, ga je pred Svetovnim prvenstvom 2017 nasledil kot kapetan selekcije in na tem turnirju zaigral pri starosti 32 let, kot drugi najstarej\xc5\xa1i igralec med Slovenci. Tako je na prvem turnirju kjer je vodil selekcijo kot kapetan, pri\xc5\xa1el do bronaste kolajne in kot edini, ki je osvojil obe prvi medalji za Slovenijo, srebrno iz evropskega ter bron iz svetovnega prvenstva. Je pa na odlo\xc4\x8dilni tekmi za bron proti Hrva\xc5\xa1ki se po\xc5\xa1kodoval, v drugem pol\xc4\x8dasu je v protinapadu nastradalo njegovo koleno, strgal je kri\xc5\xbene vezi in po tekmi izjavil, da je to pa\xc4\x8d \xc5\xbertvovanje za kolajno._NEWLINE_Na lestvici nastopov za slovensko izbrano vrsto trenutno zaseda osmo mesto s 181 nastopi. Na njih je dosegel 510 zadetkov. Vse to ga uvr\xc5\xa1\xc4\x8da med najbolj\xc5\xa1e slovenske rokometa\xc5\xa1e vseh \xc4\x8dasov.'